राही जिद्दी स्वभाव के थे। एक बात याद आ रही है कि जब बी.आर. चोपड़ा ने उन्हें महाभारत की पटकथा का आमंत्रण दिया तो पहले उन्होंने मना किया कि किसी और से लिखवा लो। एक दिन वे अपने साथ एक पत्र भी लाये जो एक संभ्रांत सांसद का था कि उसमें लिखा था कि तुम्हें मुसलमान ही मिला है महाभारत की पटकथा के लिए। बस फिर क्या था। यह बात राही को लग गई। तभी उन्होंने चोपड़ा जी से कहा कि अब राही ही पटकथा लिखेगा। महाभारत पर उन्होंने तमाम ग्रंथ यहाँ से मंगाये और उन्हें पढ़ा समझा। वह कहते थे महाभारत मेरी संस्कृति का हिस्सा है तो मैं क्यों नहीं पढ़ सकता उसके बारे में। उनका सबसे बड़ा और भारी काम था "महाभारत" की पटकथा लिखना। कई बार महाभारत के कई प्रसंगों पर हमारी आपस में बातचीत हुई मेरे सुझाव उन्होंने माने। पौराणिक ढ़ाँचे के लिए वे पं. नरेन्द्र शर्मा से मिलते थे। विशेष कर गीता उपदेश वाले एपीसोड में। उन्हें यह डर था कि आज के छद्म राजनेता कहीं शब्दों के साथ राजनीति न करें, उसके संवादों पर कई दिनों हम लोगों में लम्बी बातें हुई। उनका फरवरी में आने का वायदा था कई महत्वपूर्ण कामों को अन्जाम देना था।